[Foto’s] Man sterf in N1-botsing‘n Foto van die toneel. Foto: Emer-G-Med ŉ Groot verkeersknoop weens ŉ botsing waarin ŉ man dood is naby die Buccleugh-wisselaar het motoriste, waarvan die meeste die N1-snelweg van Pretoria na Johannesburg weer aangedurf het ná hul Desember-vakansie, Maandag begroet. Chris Botha, woordvoerder van Netcare 911, het gesê die botsing het omstreeks 06:00 op die N1-Suid ná Allandaleweg naby die wisselaar plaasgevind. “Volgens inligting van die toneel wil dit voorkom asof ŉ minibustaxi se wiel afgekom het. Dit is egter nog net bespiegeling en die presiese oorsaak word deur die polisie ondersoek,” het Botha gesê. Emer-G-Med-ambulansdienste het gesê die taxi het eers ŉ ander voertuig van agter getref voordat dit verskeie kere begin rol en aan die kant van die snelweg op sy dak tot stilstand gekom het. Volgens Emer-G-Med is sowat 16 mense in die ongeluk beseer. Een passasier, vermoedelik in sy 50’s, het kritieke beserings opgedoen. Een persoon is ernstig beseer en die res het geringe tot matige beserings opgedoen. “Die meeste van die passasiers is buite die taxi se wrak aangetref. Hulle het self uitgeklim en mekaar uitgehelp. Paramedici van Netcare 911 het dadelik begin om noodhulp toe te pas op die man wat kritieke beserings opgedoen het. Ondanks hul pogings is hy op die toneel dood,” het Botha gesê. Die beseerdes is na verskeie hospitale geneem vir verdere behandeling. Die oorsaak van die ongeluk word deur die Johannesburgse metropolisie ondersoek. Die ongeluk het erge vertragings op die N1-Suid veroorsaak met verkeer wat van voor die Ou Johannesburg-afrit opgedam het.